** **MADONAS NOVADA PAŠVALDĪBA**

Reģistrācijas numurs 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 28. augustā Nr. 152**

(protokols Nr. 8, 32. p.)

**Par finansējuma piešķiršanu biedrībai “Pieaugušo attīstības projekts” zupas virtuves darbības nodrošināšanai**

Madonas novada pašvaldībā 2025. gada 18. augustā saņemts biedrības ”Pieaugušo attīstības projekts’’ (turpmāk – biedrība) iesniegums (Madonas novada pašvaldības reģistrācijas Nr. 2.1.3.1/25/3067), kurā tiek lūgts finansiāls atbalsts zupas virtuves darbības nodrošināšanai Varakļānos no 2025. gada 1. septembra līdz 2026. gada 31. martam.

Biedrība iesniegumā norāda, ka zupas virtuve Varakļānos darbojas no 2012. gada, no 2016. gada ar Eiropas Atbalsta fonda vistrūcīgākajām personām programmas ietvaros biedrība sniegusi atbalstu trūcīgiem, krīzes situācijā esošiem un maznodrošinātiem novada iedzīvotājiem. Iesniegumā biedrība norāda, ka tai noslēgts sadarbības līgums par atbalstāmo darbību īstenošanu ar Sabiedrības integrācijas fondu, programmas nosaukums: “Eiropas Sociālā fonda Plus programma materiālās nenodrošinātības mazināšanai 2021.–2027. gadam”, līguma identifikācijas numurs:Nr. 2023.ESF+/PO.01/018/L1. Papildu biedrība iesniegumā norāda, ka projekta ietvaros biedrība, kā partnerorganizācija, saņem pārtikas pakas maltīšu gatavošanai; darbības periods – no 2024. gada 1. aprīļa līdz 2027. gada 31. martam, zupas virtuve Varakļānos, Pils ielā 25a, darbojas katru pirmdienu, trešdienu un piektdienu no plkst. 12.00 līdz 13.00. no 1. septembra līdz 31. maijam, siltās maltītes izsniegšana tikai līdzņemšanai, gatavās maltītes ir pieejamas jebkurai personai bez iepriekšminētās izziņas vai citu apliecinošo dokumentu uzrādīšanas. Iesniegumā biedrība norāda, ka papildus izdevumi mēnesī ir: elektrība 40,00 *euro*; ūdens/kanalizācija 3 m3, atkritumi 0,24 m3, kopā 21,00 *euro*; gāze 9,00 *euro*; pavāra pakalpojumi 300,00 *euro*, kā dēļ biedrība lūdz finansējumu no Madonas novada pašvaldības 370,00 *euro* mēnesī.

Ņemot vērā, ka no 2026. gada 1. janvāra sākas jauns budžeta gads, tiks izveidots vienots sociālais dienests Madonas novada pašvaldībā, kā arī pieņemti jauni Madonas novada pašvaldības saistošie noteikumi par sociālās palīdzības un sociālo pakalpojumu nodrošināšanu Madonas novada iedzīvotājiem atbilstoši mērķa grupām, šobrīd finansiālu atbalstu biedrībai iespējams sniegt 2025. gada budžeta gada ietvaros, t.i. no 2025. gada 1. septembra līdz 2025. gada 31. decembrim, kur papildus izdevumu kopsumma zupas virtuves darbības nodrošināšanai ir 1480 *euro*.

Pašvaldību likuma 10. panta pirmā daļa nosaka, ka “dome ir tiesīga izlemt ikvienu pašvaldības kompetences jautājumu.”

Pamatojoties uz sniegto informāciju un Pašvaldību likuma 10. panta pirmo daļu, **atklāti balsojot: PAR – 17** (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Artūrs Grandāns, Dace Ozoliņa, Egils Bērziņš, Gunārs Ikaunieks, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), **PRET – NAV, ATTURAS – NAV,** Madonas novada pašvaldības dome **NOLEMJ:**

1. Piešķirt biedrībai “Pieaugušo attīstības projekts”, reģistrācijas Nr. 40008102621, zupas virtuves darbības nodrošināšanai Varakļānos no 2025. gada 1. septembra līdz 2025. gada 31. decembrim, finansējumu 1480,00 *euro* apmērā no Madonas novada pašvaldības 2025. gada Varakļānu apvienības pārvaldes tekošā gada budžeta.

Domes priekšsēdētājs A. Lungevičs

*Fārneste 20240013*